Author: MS SR
Last saved by: agenda0

P r e d k l a d a c i a    s p r á v a

	Ministerstvo školstva SR v súlade so schváleným Národným programom rozvoja športu v SR (uznesenie vlády SR č. 838 zo dňa 5. septembra 2001) predkladá návrh na realizáciu projektu Národného tenisového centra, ktorý bol vypracovaný na základe podkladov Slovenského tenisového zväzu. Výstavba Národného tenisového centra je podporovaná aj Slovenským olympijským výborom.

Vzhľadom na to, že na realizáciu rozvojového programu „Národné tenisové centrum“ sa predpokladá použitie aj výnosov z privatizácie, je dôležité podotknúť, že realizácia tohto projektu spadá pod použitie príjmov Fondu národného majetku SR (§28 ods. 3 písm. b) zákona č. 92/1991 Zb. v znení neskorších predpisov). Obdobná situácia bola v minulosti, keď vláda SR rozhodla o použití príjmov Fondu národného majetku SR na rozvojový program „Materiálno-technická základňa slovenského športu“ v roku 1996 vo výške 225,1 mil. Sk (uznesenie vlády SR č. 802 zo dňa 26. novembra 1996) a v roku 1997 vo výške 270 mil. Sk (uznesenie vlády SR č. 334 zo dňa 6. mája 1997).

Ďalšou dôležitou informáciou je skutočnosť, že na Slovensku v súčasnosti nie je žiadne tenisové centrum, ktoré by spĺňalo kritériá Medzinárodnej tenisovej federácie na stretnutia DAVIS CUP-u a FED CUP-u. V súčasnosti má Slovenská republika udelenú         3-ročnú výnimku do roku 2001 ako jediná zo 16 krajín svetovej skupiny.

Tenis patrí medzi najpopulárnejšie a najsledovanejšie športy vo svete a slovenská tenisová škola má vysoký medzinárodný kredit. Dôkazom vysoko odbornej, systematickej práce sú výsledky slovenských tenistov na medzinárodnej scéne v minulosti aj v súčasnosti (Miloslav Mečíř – olympijský víťaz na OH v Soule 1988, Dominik Hrbatý, Karol Kučera, Ján Krošlák – majstri sveta ATP TOUR v Düsseldorfe 2000, Daniela Hantuchová, víťazka Wimbledonu 2001). Vzhľadom na to, čo slovenský tenis predstavuje vo svete ako aj skutočnosť, že pre udržanie súčasného trendu je veľmi dôležité vybudovať komplexné tenisové centrum, Ministerstvo školstva SR podporuje vybudovanie Národného tenisového centra.

Národné tenisové centrum bude slúžiť predovšetkým ako miesto reprezentačných stretnutí v DAVIS CUP-e a FED CUP-e, budú sa tu konať významné domáce a medzinárodné podujatia – medzinárodné majstrovstvá Slovenska seniorov, juniorov a žiakov, medzinárodné turnaje, perspektívne aj turnaje zaradené do ATP TOUR a WTA TOUR a v neposlednom rade sa tu budú pripravovať všetky slovenské talenty bez ohľadu na klubovú príslušnosť. Táto nová, moderná a atraktívna športová dominanta Bratislavy aj Slovenska bude mať celoročné využitie a jej komplexnú infraštruktúru, určenú nielen pre športové vyžitie, ale aj pre relaxáciu, kultúrne podujatia a pod., bude môcť využívať aj široká verejnosť.